Gandrup Element A/S blev grundlagt i 1972, og det går bedre end nogensinde. Virksomheden er en af mange i Aalborg, der de sidste to år er vækstet markant. - Der er rigtigt meget gang i den. Vi har aldrig haft så travlt. Det er dejligt. Går vi år tilbage, ville vi have en ordrebeholdning på to måneder. Nu ligger vi på 12 måneder, siger direktør for Gandrup Element A/S, Karsten Jensen. Det er især bygge- og anlægsbranchen sammen med handel og industri, der sidste år var med til at skabe omkring 2700 nye job i Aalborg - cirka samme antal som i 2015. - Det gør jo også, at det ikke virker så såbart. Hvis det kun var et enkelt kvartal, kunne man godt være bekymret over, hvordan det ser ud næste kvartal, siger Tonny S. Thorup, erhvervschef hos BusinessAalborg. Aalborg er med de seneste tal den af alle større byer i Danmark, der lige nu vækster mest, men ifølge byens borgmester stopper opturen ikke her. - Jeg tror, vi kommer til at skabe endnu flere arbejdspladser, fordi der er blevet skabt en synergi og tro på tingene, så virksomhederne søger til byen, siger Thomas Kastrup-Larsen (S). Nordjyllands største by skal dog være på mærkerne de næste år, lyder det fra BusinessAalborg. - Udfordringen bliver at skaffe arbejdskraft til de virksomheder, der kommer til at vækste hårdt. Det er en bremse, for hvis ikke du kan skaffe medarbejdere til dit arbejde, er du af brættet. Hos Gandrup Element A/S hober odrerne sig op. En vækst på 20 procent sidste år, men tidligere tider har gjort dem klar til fremtiden. - Vi kan huske, hvordan vi i krisen måtte lukke kantinen ned, fordi der ikke var råd til det. Vi måtte spare på alt. Nu er det bare blevet lidt sjovere, slutter direktør Karsten Jensen.

Opsummering:
Aldrig har der været så mange jobs i Aalborg, som der er nu. Det viser nye tal fra Danmarks Statistik, der kan fortælle, at Aalborg ved udgangen af 2016 havde næsten 107.000 job - en ny rekord for beskæftigelsen, som er blevet grundlagt af to års massiv vækst i den nordjyske by.